**ΠΑΝΕΛΛΗΝΙΟΣ ΣΥΝΔΕΣΜΟΣ GREEK ASSOCIATION OF**

 **ΙΑΤΡΙΚΩΝ ΔΙΑΓΝΩΣΤΙΚΩΝ ΚΕΝΤΡΩΝ MEDICAL DIAGNOSTIC CENTERS**

 Πανεπιστημίου 58, 10678 Αθήνα 58 Panepistimiou str.,10678 Athens-Greece

 Τηλ: 2103306487 Fax:2103306459 Tel:++302103306487 Fax:++302103306459

 Site : [www.pasidik.gr](http://www.pasidik.gr) E-mail : pasidik@otenet.gr

**Πόσο χρόνο ακόμη θα υπάρχουν οι ιδιωτικές μονάδες εργαστηριακής ιατρικής ;**

 Σήμερα, δύο μήνες πριν το τέλος του έτους 2016, οι ιδιωτικές μονάδες εργαστηριακής ιατρικής (Διαγνωστικά Κέντρα και Εργαστήρια), εξυπηρετούν πάνω από το 95% των ασφαλισμένων του Ε.Ο.Π.Υ.Υ., δηλαδή την συντριπτική πλειοψηφία των πολιτών που ζουν σε αυτό το κράτος, αφού οι δημόσιες δομές, ιατρεία ΠΕΔΥ και εξωτερικά ιατρεία των δημόσιων νοσοκομείων, είτε υπολειτουργούν (εάν ακόμα συνεχίζουν να υπάρχουν) τα πρώτα, είτε εξυπηρετούν με μεγάλη χρονική καθυστέρηση (πάνω από 4 μήνες) τα δεύτερα.

 Γίνεται λοιπόν εύκολα αντιληπτό, ότι εάν καταρρεύσουν οι ιδιωτικές αυτές μονάδες οι οποίες εξυπηρετούν την πλειοψηφία των πολιτών άμεσα, σε πολύ καλές υποδομές, με αξιοπρέπεια και υπευθυνότητα και με γρήγορη παράδοση αξιόπιστων αποτελεσμάτων, θα καταρρεύσει όλη η Π.Φ.Υ. της χώρας, αφού οι πολίτες που θα έχουν ανάγκη διαγνωστικών εξετάσεων δεν θα μπορούν εύκολα να τις εκτελούν για να γνωρίζουν την αιτία του προβλήματός τους, ώστε να μπορούν στη συνέχεια να τύχουν της κατάλληλης θεραπευτικής αγωγής.

 Οι πιθανότητες να συμβεί αυτό, δηλαδή **η κατάρρευση των ιδιωτικών μονάδων εργαστηριακής ιατρικής** είναι πλέον μεγάλες, αφού από το έτος 2013 και μέχρι τουλάχιστον το έτος 2018, εφαρμόζονται δύο επαίσχυντα μέτρα, το ανήθικο και ληστρικό μέτρο της αυτόματης περικοπής υπέρβασης των δαπανών (claw back) και το άδικο και αντιπαραγωγικό μέτρο των κλιμακωτών εκπτώσεων (rebate), τα οποία κάθε χρόνο περικόπτουν από τους παρόχους πάνω από το 50% της αξίας των διενεργούμενων εξετάσεων, δηλαδή των εσόδων τους, με αποτέλεσμα όλες οι ιδιωτικές μονάδες εργαστηριακής ιατρικής να καταγράφουν ζημιές και να οδηγούνται με μαθηματική ακρίβεια στην χρεοκοπία και την οικονομική καταστροφή.

 Το παράλογο της όλης υπόθεσης είναι το γεγονός ότι, ενώ τα Διαγνωστικά Κέντρα και Εργαστήρια δεν καθορίζουν ούτε τον αριθμό των διαγνωστικών εξετάσεων αλλά ούτε και το είδος αυτών των εξετάσεων τις οποίες γράφει στο παραπεμπτικό του ασφαλισμένου ο κλινικός (θεράπων) ιατρός, απεναντίας είναι υποχρεωμένα να τις εκτελέσουν γιατί διαφορετικά θα έχουν διοικητικές, αστικές και ενίοτε ποινικές ευθύνες, έρχεται η Πολιτεία δια του φορέα της που λέγεται Ε.Ο.Π.Υ.Υ. και δεν αποζημιώνει την αξία των μισών περίπου εκτελεσθέντων εξετάσεων, μολονότι για την εκτέλεσή τους απαιτούνται αντιδραστήρια, ακτινολογικά φιλμς και πολλά άλλα αναλώσιμα υλικά τα οποία πληρώνονται από τους ίδιους τους παρόχους.

 Εάν δε σε όλα τα ανωτέρω προσθέσουμε την μισθοδοσία του προσωπικού, τις ασφαλιστικές εισφορές, τα μισθώματα leasing πανάκριβων μηχανημάτων υψηλής τεχνολογίας, καθώς και τα λειτουργικά έξοδα (ενοίκιο, φως, νερό, τηλέφωνο, γραφική ύλη, μηχανοργάνωση κ.α.), τότε έχεις την απόλυτη και σίγουρη συνταγή της χρεοκοπίας.

 Η κατάσταση είναι τραγική, γίνεται δε ακόμα τραγικότερη σήμερα, αφού το Υπουργείο Υγείας μόλις πριν μία εβδομάδα προσέθεσε 86 νέες εξετάσεις στην λίστα των εξετάσεων που αποζημιώνει ο Ε.Ο.Π.Υ.Υ., υψηλής διαγνωστικής αξίας και κόστους, επιβαρύνοντας ακόμη περισσότερο έναν άκρως ελλειμματικό προϋπολογισμό για τις πραγματικές ανάγκες των 10.000.000 περίπου ασφαλισμένων του Οργανισμού, με αποτέλεσμα **η κατάρρευση των ιδιωτικών μονάδων εργαστηριακής ιατρικής** να είναι όχι απλώς βέβαιη, αλλάκαι να επέλθει ακόμα ταχύτερα.

 Λύσεις υπάρχουν, αλλά η πολιτική ηγεσία του Υπουργείου Υγείας εγκλωβισμένη στις ιδεοληψίες της, ούτε θέλει αλλά ούτε μπορεί να τις ακούσει και ως εκ τούτου εάν δεν αλλάξουν σύντομα τα δεδομένα, η καταστροφή για όλους είναι προδιαγεγραμμένη.

Δρ Γεώργιος Βουγιούκας

Ιατρός Ακτινολόγος

Πρόεδρος ΠΑ.Σ.Ι.ΔΙ.Κ.